KOMISSION PÄÄTÖS,

tehty 17 päivänä heinäkuuta 1996,

neuvoston asetuksen (ETY) N:o 4064/89 mukaisesta menettelystä (Asia IV/M.553 - RTL/Veronica/Endemol) (Ainoastaan englanninkielinen teksti on todistusvoimainen) (96/649/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) N:o 4064/89 (1) ja erityisesti sen 8 artiklan 2 kohdan yhdessä 22 artiklan kanssa,

ottaa huomioon keskittymiä käsittelevän neuvoa-antavan komitean lausunnon (2),

sekä katsoo seuraavaa:

(1) Komissio vastaanotti 21 päivänä huhtikuuta 1995 Alankomaiden hallitukselta asetuksen (ETY) N:o 4064/89 (jäljempänä `sulautumisasetus`) 22 artiklan mukaisen pyynnön tutkia ehdotettua yhteisyritystä Holland Media Groep SA (HMG), jonka olivat muodostaneet RTL4 SA (RTL), Vereniging Veronica Omroeporganisatie (Veronica) ja Endemol Entertainment Holding BV (Endemol). Komissio teki 20 päivänä syyskuuta 1995 sulautumisasetuksen 8 artiklan 3 kohdan mukaisesti ja yhdessä 22 artiklan kanssa päätöksen (3), jossa keskittymä julistettiin yhteismarkkinoille soveltumattomaksi.

(2) Päätöksentekohetkellä keskittymä oli jo muodostettu, koska HMG oli perustettu, HMG:lle oli siirretty kaikki sille kuuluvat varat ja lähetystoiminta oli alkanut 1 päivänä syyskuuta 1995. Komissio päätti olla sisällyttämättä 8 artiklan 3 kohdan mukaiseen päätökseensä sulautumisasetuksen 8 artiklan 4 kohdan mukaisia toimenpiteitä. Komissio ilmoitti tekevänsä erillisen päätöksen tehokkaan kilpailun edellytysten palauttamiseksi ja pyysi osapuolia ehdottamaan asiaa koskevia sopivia toimenpiteitä.

I. Syyskuun 20 päivänä 1995 tehdyn 8 artiklan 3 kohdan mukaisen päätöksen keskeiset perustelut

(3) Komissio päätteli, että HMG:n toteuttaminen johtaisi Alankomaiden televisiomainonnassa määräävän markkina-aseman syntymiseen ja Endemolin määräävän markkina-aseman vahvistumiseen riippumattoman televisio-ohjelmatuotannon alalla.

(4) Alankomaiden televisiomainonnan osalta pääteltiin, että HMG:sta tulisi markkinajohtaja, jolla olisi muita toimijoita selkeästi paremmat markkina-asemat. Se pystyisi vastaamaan nykyisten toimijoiden kaikkiin todellisiin kilpailuyrityksiin sekä hankaloittamaan merkittävästi uusien tulokkaiden pääsyä kyseisille markkinoille. Tämä analyysi perustui pääasiassa seuraavaan viiteen tekijään:

- Olemassa olevien kanavien RTL4:n ja RTL5:n yhdistyminen kaupalliseen Veronica-kanavaan toisi HMG:lle suuren yleisöosuuden Alankomaiden televisiolähetystoiminnassa. Tällä seikalla katsottiin olevan tärkein vaikutus HMG:n asemaan televisiomainonnan markkinoilla.

- Kolmen kanavan RTL4:n, RTL5:n ja Veronican yhdistyminen antaisi HMG:lle mahdollisuuden yhteensovittaa ohjelma-aikataulujaan mahdollisimman suuren katsojamäärän saavuttamiseksi sekä mainostajien kannalta kiinnostavimpien ryhmien houkuttelemiseksi.

- Käyttämällä RTL5-kanavaa "taistelukanavana" HMG voisi suoraan vastata kilpailevien kanavien ja markkinoilla olevien uusien tulokkaiden ohjelmistoon, estäen uusien kilpailijoiden, kuten SBS:n, mukaantulon.

- HMG saisi vähintään 60 prosentin markkinaosuuden televisiomainonnan markkinoilla.

- Rakenteellinen yhteys Alankomaiden suurimpaan itsenäiseen tuottajaan, mikä on seurausta Endemolin osallistumisesta HMG:iin, takaisi HMG:lle etuoikeuden Endemolin menestyksekkäisiin ohjelmiin ja lisäisi siten sen kilpailuetua muihin lähetystoiminnan harjoittajiin nähden.

(5) Alankomaiden itsenäisen televisiotuotannon osalta pääteltiin, että Endemolilla oli jo ennen keskittymää määräävä markkina-asema näillä markkinoilla. Tämän päätelmän tärkeimpinä perusteluina olivat Endemolin selvästi yli 50 prosentin markkinaosuus, sen kilpailijoiden huomattavasti pienemmät markkinaosuudet ja Endemolilla televisiotuotannossa olevat erityisvahvuudet, kuten useat Alankomaiden suosituimmista ohjelmista, etuoikeus ulkomaisten ohjelmien saannissa sekä sopimukset useiden suosittujen alankomaisten televisioesiintyjien kanssa.

(6) Osallistumalla HMG:iin Endemol saisi rakenteellisen yhteyden, joka vahvistaisi merkittävästi sen määräävää markkina-asemaa Alankomaiden televisiotuotannossa. Tämä rakenteellinen yhteys tulevaisuuden johtavaan alankomaiseen lähetystoiminnan harjoittajaan toisi Endemolin tuotannolle suuren ja turvallisen myyntipohjan, johon kilpailijat eivät pystyisi vaikuttamaan.

II. Alankomaiden televisiotoiminnan myöhemmät tapahtumat

(7) Alankomaiden televisiolähetystoiminnassa on tapahtunut merkittäviä muutoksia sen jälkeen, kun komissio teki 8 artiklan 3 kohdan nojalla päätöksensä. Vastauksena komission päätökseen Endemol vetäytyi kokonaan HMG:n toiminnasta. Tämän vetäytymisen jälkeen Endemol liittyi yritysryhmään, jossa toimivat Philips, ING Bank ja KPN ja joka ilmoitti uuden urheilukanavan Sport 7:n käynnistämisestä. Lisäksi Alankomaiden televisiolähetystoimintaan vaikuttivat seuraavat muutokset: Wegener, joka on yksi Alankomaiden johtavista lehtikustantamoista, osti televisiolähetystoimintaa harjoittavan Arcaden, ja de Telegraaf, toinen johtava alankomainen kustantamo, osti osuuden kaupallista lähetystoimintaa harjoittavan SBS:n toiminnasta.

(8) HMG:n kanavilla oli 1 päivästä syyskuuta 1995 29 päivään helmikuuta 1996 keskimääräinen 39 prosentin yleisöosuus, joka oli hieman alhaisempi kuin yleisesti oli odotettu. Vuoden 1995 neljän viimeisen kuukauden aikana HMG:n televisiomainonnan markkinaosuus oli noin 60 prosenttia.

(9) Vuoden 1996 kahden ensimmäisen kuukauden aikana HMG:n televisiomainonnan markkinaosuus oli noin 58 prosenttia. Yleisradioyhtiöillä on syyskuusta 1995 lähtien ollut 39-40 prosentin yleisöosuus ja televisiomainonnassa selvästi alle 40 prosentin markkinaosuus. SBS, joka oli komission päätöksen aikaan syyskuussa 1995 uusi tulokas Alankomaiden markkinoilla, lisäksi yleisöosuuttaan mainitulla kuuden kuukauden jaksolla kolmesta viiteen prosenttiin ja pääsi mainonnassa markkinaosuuteen, joka suurin piirtein vastaa sen yleisöosuutta.

(10) Vaikka televisiomainonnan markkinoiden on Alankomaissa yleisesti odotettu kasvavan tasaisesti, televisiomainontaan käytetty rahamäärä laski hieman vuoden 1996 ensimmäisten kuukausien aikana verrattuna vuoden 1995 vastaavaan ajanjaksoon. Alankomaiden televisiomainonnassa mukana olevien yritysten ja yhdistysten mukaan tämä johtuu yleiskanavien määrän kasvusta sekä markkinoiden tulevan kehityksen epävarmuudesta.

III. Keskittymän muuttaminen

(11) Endemol ilmoitti 5 päivänä helmikuuta 1996 julkisesti päätöksestään vetäytyä HMG:n toiminnasta. HMG:n jäljellejäävät osakkeenomistajat vahvistivat 3 päivänä toukokuuta 1996 komissiolle, ettei Endemol ole enää HMG:n osakkeenomistaja. Äskettäin tehdyn sulautumissopimuksen mukaan RTL saa 65 prosenttia ja Veronica 35 prosenttia HMG:n osakkeista.

(12) HMG on tehnyt komissiolle seuraavat sitoumukset: HMG lopettaa RTL5:n toiminnan yleiskanavana 1 päivään tammikuuta 1997 mennessä ja harjoittaa komissiolle 1 päivänä toukokuuta 1996 toimittamassaan alustavassa toimintasuunnitelmassa esitettyjen linjojen mukaisesti nykyisen RTL5:n sijaan uutiskanavatoimintaa (televisiokanava, joka periaatteessa rajoittuu lähettämään uutisia ja ajankohtaisohjelmia). Tämän toimintasuunnitelman mukaan on tarkoitus, että ajan myötä kanava toimii maksullisena televisiokanavana, joka saa suurimman osan tuloistaan katsojilta tai kaapelitelevisioyhtiöiltä. Osapuolten pyynnöstä komissio voi jatkaa RTL5:n uutiskanavaksi muuttamisen määräaikaa kolmella kuukaudella, jos tämä on välttämätöntä, jotta osapuolet voivat toteuttaa kyseisen muutoksen. Viiden vuoden ajan tämän päätöksen tekemisestä HMG ei saa muuttaa tämän uutiskanavan oleellista luonnetta tai poiketa oleellisesti edellä mainitusta toimintasuunnitelmasta ilman komission ennakkohyväksyntää.

IV. Arviointi

a) Endemolin vetäytyminen HMG:sta

(13) Endemolin vetäytyminen HMG:sta poistaa Alankomaiden suurimman televisiotuottajan ja johtavan kaupallisen televisiolähetystoiminnan harjoittajan väliltä sen rakenteellisen yhteyden, joka komission päätöksen mukaan johti Endemolin määräävän aseman vahvistumiseen. Endemolin vetäytymisen myötä ennen keskittymän syntymää vallinneet kilpailuolot palasivat Alankomaiden televisiotuotannon markkinoille. Tässä yhteydessä olisi myös huomattava, että Endemolin vetäytymisessä HMG:sta Endemolin ja HMG:n välinen tuotantosopimus muuttuu merkittävästi. Osapuolten mukaan Endemolin HMG:lle tarjoaman alankomaisen televisiotuotannon taattu arvo pienenee [ . . . ] (4) prosentista [ . . . ] (5) prosenttiin HMG:n hollanninkielistä tuotantoa koskevasta tarpeesta. Lisäksi HMG:lla ei enää ole etuosto-oikeutta Endemolin ohjelmiin tai esiintyjiin. Vaikka tuotantosopimus ei ollut osa nykyistä keskittymää eikä sitä sen vuoksi kohdella sulautumisasetuksen määräämän menettelyn mukaan mutta siitä voidaan ilmoittaa asetuksen N:o 17 mukaan, heijastaa tämän sopimuksen aiottu muuttaminen HMG:n ja Endemolin välistä suhdetta.

(14) Endemolin vetäytymisellä HMG:sta on myös merkittävä vaikutus HMG:n asemaan Alankomaiden televisiomainonnan markkinoilla. HMG:lla ei enää ole Endemolin tuotannon saannissa etuoikeutta, jonka näiden kahden yhtiön välinen rakenteellinen yhteys oli luonut. Tätä kuvaa myös se, että muutetun tuotantosopimuksen mukaan HMG:lla ei ole enää etuosto-oikeutta Endemolin tuotantoon. Lisäksi HMG:sta vetäytyminen mahdollisti Endemolille ja muille yhteistyökumppaneille uuden urheilukanavan perustamisen, jolla on mahdollisuus tulla tärkeäksi toimijaksi Alankomaiden televisiomainonnan markkinoilla.

b) RTL5-kanavan muuttaminen uutiskanavaksi

(15) Komissio katsoo, että Endemolin vetäytymisen HMG:sta sekä muut markkinoilla viime aikoina tapahtuneet muutokset huomioon ottaen RTL5:n muuttaminen uutiskanavaksi on sopiva ja riittävä keino, jolla säilytetään tehokas kilpailu Alankomaiden televisiomainonnan markkinoilla. Tämä päätelmä perustuu pääosin seuraaviin näkökohtiin:

- HMG:n nykyisen noin 58 prosentin markkinaosuuden oletetaan laskevan lähelle sitä tasoa, joka RTL4:llä ja RTL5:llä oli ennen HMG:n muodostamista (noin 50 prosenttia). RTL5:n nykyinen televisiomainonnan markkinaosuus on noin yhdeksän prosenttia. Pienen budjetin uutiskanavan markkinaosuuden oletetaan olevan alle kaksi prosenttia. Lisäksi niiden mainostoimintojen, joista tämä markkinaosuus on aiheutunut, oletetaan suuntautuvan todennäköisesti pääasiassa erityiskatsojaryhmiin, joita ei vielä tunneta. Tästä johtuen RTL5:n lähes koko tämänhetkinen markkinaosuus voi avautua kilpailulle. Vaikka HMG:iin jäävät kaksi yleiskanavaa oletettavasti saavat osan näistä markkinaosuuksista, HMG:n markkinaosuus olisi pitkällä aikavälillä selvästi alle 55 prosenttia, jollei se pyrkisi saamaan huomattavaa osaa RTL5-kanavalta vapautuvasta mainosmarkkinaosuudesta. Uuden urheilukanavan markkinoilletulon odotetaan johtavan HMG:n markkinaosuuden huomattavaan pienenemiseen.

- RTL5:n muututtua uutiskanavaksi HMG toimii ainoastaan kahdella yleiskanavalla, joiden ohjelmisto on yhteensovitettu, mikä helpottaa SBS:n kaltaisten kilpailijoiden mukaantuloa.

- Lisäksi HMG menettää mahdollisuuden käyttää RTL5-kanavaa "taistelukanavana", joka voisi suoraan vastata kilpailevien kanavien ohjelmistoon.

V. Päätelmä

(16) Nykyisen keskittymän muutokset huomioon ottaen ja sillä edellytyksellä, että osapuolten antamia sitoumuksia noudatetaan täysin, komissio voi julistaa keskittymän yhteismarkkinoille soveltuvaksi,

ON TEHNYT TÄMÄN PÄÄTÖKSEN:

1 artikla

Edellyttäen, että tämän päätöksen johdanto-osan kappaleessa 12 lueteltujen, osapuolten komissiolle antamien sitoumusten ehtoja ja velvoitteita noudatetaan täysin, yhteisyrityksen Holland Media Groepin perustamisen tuloksena syntynyt keskittymä julistetaan muutetussa muodossaan yhteismarkkinoille soveltuvaksi.

2 artikla

Tämä päätös on osoitettu seuraaville:

1) Compagnie luxembourgeoise de télédiffusion SA (CLT)

45, Boulevard Pierre Frieden

L-1543 Luxembourg

2) NV Verenigd Bezit VNU (VNU)

Ceylonpoort 5-25

NL-2036 AA Haarlem

3) RTL4 SA

Villa Louvigny

Allée Marconi

L-2850 Luxembourg

4) Veronica Omroeporganisatie (VOO) BV

Laapersveld 75

NL-1213 VB Hilversum

5) Endemol Entertainment Holding

Zevenend 45

NL-1251 RL Laren

Tehty Brysselissä 17 päivänä heinäkuuta 1996.

Komission puolesta

Karel VAN MIERT

Komission jäsen

(1) EYVL N:o L 395, 30.12.1989, s. 1. Oikaisu: EYVL N:o L 257, 21.9.1990, s. 13.

(2) EYVL N:o C 348, 19. 11. 1996.

(3) EYVL N:o L 134, 5.6.1996, s. 32

(4) Poistettu liikesalaisuus.

(5) Poistettu liikesalaisuus.